
Narvas Linda tänav 4 asuvate ruumide tasuta kasutusse

andmine (MTÜ Eesti HIV-positiivsete Võrgustik)

1. ASJAOLUD JA MENETLUSE KÄIK

Narva Linnavalitsusele saabus taotlus MTÜ-lt Eesti HIV-positiivsete Võrgustik, registrikood 80227321, juhatuse liige Sergei Sobolev, milles palutakse anda mittetulundusühingule täiendavalt tasuta kasutusse Narvas Linda 4 hoones asuv 6. korruse ruum nr 201a, et laiendada erivajadustega isikutele psühhosotsiaalsete teenuste osutamist.

Ruumide üldpind

32,0 m2
Arvestuslik üüritasu

13,30 eurot/kuus
Taotletavad ruumid vabanesid MTÜ-ga Viktoria Iluteenused, registrikood 80333603, kasutuslepingu lõpetamise tõttu.  

Käesoleval ajal kasutab MTÜ Eesti HIV-positiivsete Võrgustik tasuta Narvas Linda 4 hoone 6. korrusel asuvaid ruume nr 201 ja 205a üldpinnaga 64,7m2.

MTÜ Eesti HIV-positiivsete Võrgustik tegevuse põhisuund on HIV-positiivsete inimestega tegelemine. Oma tegevuses teeb mittetulundusühing tihedat koostööd Narva linna Sotsiaalabiametiga.

Narva linnaarst Andrei Antonov ja Sotsiaalabiameti juhtkond toetavad MTÜ Eesti HIV-positiivsete Võrgustik taotlust eraldada mittetulundusühingule Narvas Linda 4 hoone 6. korrusel täiendav ruum, et laiendada erivajadustega isikutele psühhosotsiaalsete teenuste osutamist.
MTÜ Eesti HIV-positiivsete Võrgustik taotlust arutati Narva Linnavalitsuse linnavarakomisjoni koosolekul 21.11.2012. a (protokoll nr 14) ning otsustati:

1. Soovitada anda MTÜ-le Eesti HIV-positiivsete Võrgustik, registrikood 80227321, avalikku enampakkumist korraldamata tähtajatult tasuta kasutusse Narvas Linda 4 hoones 6. korrusel asuv ruum nr 201a üldpinnaga 32,0m2 erivajadustega inimestele psühhosotsiaalsete teenuste osutamiseks.

2. Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.
2. ÕIGUSLIKUD ALUSED
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (muudetud Narva Linnavolikogu 17.01.2008 määrusega nr 4) (edaspidi ka Kord) punkti 5.1.3 alapunkti b) kohaselt otsustuse linnavara kasutusse andmise kohta kinnisasjade kasutusse andmisel võtab vastu kohaliku omavalitsuse asutus tema bilansis oleva vara suhtes, kui linnavara antakse kasutusse määramata ajaks. Korra punkti 621 kohaselt Korra punktis 5 kinnisasja kohta sätestatut kohaldatakse hoonetele, nende osadele või rajatistele, sõltumata sellest, kas tegemist on kinnisasja olulise osa või vallasasjaga. Samuti Korra punktide 46, 46.4, 7.2, 7.2.3 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse mittetulundusühingutele ning vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5. 
Korra punktide 7.2, 7.2.3 kohaselt üksnes linnavalitsuse korraldusega võib linnavara mittetulundusühingutele kasutusse anda tasuta või „Üüritasu arvestuse metoodilise juhendiga” ettenähtust madalama tasu eest tähtajaga kuni 5 aastat või määramata ajaks. 
Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on Linda tänav 4 hoone bilansiline valdaja.

3. OTSUS
3.1. Anda Mittetulundusühingule Eesti HIV-positiivsete Võrgustik, registrikood 80227321, avalikku enampakkumist korraldamata tähtajatult tasuta kasutusse Narvas Linda 4 hoones 6. korrusel asuv ruum nr 201a üldpinnaga 32,0m2 erivajadustega inimestele psühhosotsiaalsete teenuste osutamiseks.

3.2. Narva Linnavalitsuse Linnavara- ja Majandusametil sõlmida MTÜ-ga Eesti HIV-positiivsete Võrgustik punktis 3.1 nimetatud ruumi tasuta kasutusleping.
4. RAKENDUSSÄTTED
4.1. Narva Linnavalitsuse Linnavara- ja Majandusametil teha korraldus teatavaks MTÜ-le Eesti HIV-positiivsete Võrgustik.

4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

